– Jeg er kjempefornøyd. Det er stort å bli tatt ut på landslaget. Men det er først og fremst jobben her i klubben som teller, og det er derfor jeg har kommet dit jeg har kommet, sier Flo til NRK.

26-åringen kom til Molde FK sommeren 2013, og føyer seg inn i en lang rekke av Flo-spillere som har vært på landslaget.

Hadde ikke forhåpninger

Landslagssjef Per-Mathias Høgmo mener flere av landslagsspillerne er markante på sine lag. Foto: Larsen, Håkon Mosvold / NTB scanpix

Jostein, Tore Andre og Håvard Flo er alle klassiske Flo-navn i den norske A-landslagshistorien.

– Han hadde en del gode kamper allerede i fjor, og han passer veldig godt inn i måten vi tenker å spille fotball på. Han er løpssterk, har en god fot og også en sterk karakter, sier Høgmo.

– Han har stabilisert seg på et enda høyere nivå i vår. Det gjør det spennende å se ham i troppen, mener landslagssjefen.

Flo er en av hele fem Molde-spillere som er tatt ut i Høgmos tropp denne gangen. De andre er Ørjan Håskjold Nyland, Vegard Forren, Even Hovland og Martin Linnes.

Selv sier han at han ikke hadde forhåpninger om å bli tatt ut på landslaget nå.

– Tanken hadde ikke slått meg i det hele tatt, før treneren vår Tor-Ole nevnte det i media. Bare å få spille er en drøm i seg selv. Jeg vil bare bidra med det jeg kan, så får vi håpe det går bra, sier Flo.

– Markante på sine lag

Per-Mathias Høgmo presenterte troppen til privatlandskampene mot Frankrike og Russland tirsdag kl 12.

Og til tross for at det norske landslaget ikke har spillere i Premier League lenger, var Høgmo fornøyd med nivået på dagens spillere.

– Mange av spillerne i denne troppen er markante på sine klubblag. Håvard Nordtveit og Per Ciljan Skjelbred er to eksempler. Ruben Yttergård Jenssen i Kaiserslautern og Anders Konradsen i Rennes er to andre eksempler.

Norge møter Frankrike 27. mai og Russland fire dager senere, og får dermed viktig kamptrening mot gode motstandere før EM-kvaliken til høsten.

– Troppen bærer preg av den gode prestasjonen i forrige landskamp. Tsjekkia-kampen ga mange positive svar, spesielt når det gjelder samhandlingsdimensjonen både offensivt og defensivt, sier Høgmo.

Snart begynner alvoret

9. september begynner imidlertid alvoret for Norges landslag. Da starter EM-kvalifiseringen med Italia som første motstander på Ullevaal.

Deretter venter kvalifiseringskamper mot Malta (b), Bulgaria (h) og Aserbajdsjan (b) i oktober og november.

Norge rykket opp en plassering, fra 56. plass til 55. plass, på FIFA-rankingen for mai.

Saken fortsetter under video

Her er troppen til kampene mot Frankrike og Russland Du trenger javascript for å se video.

Troppen mot Frankrike og Russland:

Andre Hansen - Odd

Rune Almenning Jarstein - Hertha Berlin

Ørjan Håskjold Nyland - Molde

Mohammed Abdellaoue - Stuttgart

Daniel Braaten - FC København

Mats Møller Dæhli - Cardiff

Tarik Elyounoussi - Hoffenheim

Per Egil Flo - Molde

Vegard Forren - Molde

Brede Hangeland - Fulham

Even Hovland - Molde

Tom Høgli - Brugge

Ruben Yttergård Jenssen - Kaiserslautern

Stefan Johansen - Celtic

Anders Konradsen - Rennes

Yann-Erik de Lanlay - Viking

Martin Linnes - Molde

Håvard Nielsen - Eintracht Braunschweig

Håvard Nordtveit - Borussia Mönchengladbach

Jonathan Parr - Crystal Palace

Morten Gamst Pedersen - Rosenborg

Per Ciljan Skjelbred - Hertha Berlin

Alexander Tettey - Norwich

Omar Elabdelloui og Vegar Eggen Hedenstad var begge uaktuelle på grunn av skader.

